钦定古今图书集成/明伦汇编/氏族典/第335卷 > 刘世让
## 钦定古今图书集成/明伦汇编/氏族典/第335卷 > 刘世让

按《唐书薛万均传》：“刘世让，字元钦，京兆醴泉人。仕隋
为征仕郎。高祖入长安，授安定道行军总管，率兵拒
薛举，战不胜，与弟宝皆没于贼。举令至城下，绐说使
降，世让阳许之，至则告守者曰：‘贼兵极于此矣，善自
固’。举重其节，不加害。举平，授彭州刺史，俄领陕东道
行军总管，讨吕崇茂于夏县，军败，为贼所囚。闻独孤”
怀恩有逆谋，亡归，白发之。封弘农郡公。母丧，起为并
州总管。襄邑王神符镇并州，世让数以气陵之，坐是
削籍，徙康州。未几，召授广州总管。帝问以备边策，答
曰：“突厥南寇，恃有马邑为地耳。”帝乃使驰驿经略。世
让至，突厥患之，纵反间，云“世让与可汗为乱。”帝不之
察，因诛之。